送處度赴試
作者：釋道潜
朝代：宋

paragraphs: 異哉曲阜幾世孫，白玉受性良且溫。
詩書禮義祖家學，擾擾自餘何足論。
良辰往往專吟諷，遠壓曹劉攀屈宋。
肯與齊梁作後塵，秋月春花恣嘲弄。
我方杖策過西州，指點雲山結勝游。
已有詔書催去興，豈宜泉石更淹留。
征車曉送登長陌，月沒參橫河漢白。
期君安穩上龍門，不怕臨流遭點額。